4. ПРАВО НА УТВРЂИВАЊЕ СТАТУСА ЕНЕРГЕТСКИ УГРОЖЕНОГ КУПЦА ЕЛЕКТРИЧНЕ ЕНЕРГИЈЕ ИЛИ ГАСА

Ова материја регулисана је Законом о енергетици и Уредбом о енергетски угроженом купцу („Службени гласник РС“бр.137/22) .

**I - Право на статус енергетски угроженог купца и умањење месечног рачуна могу остварити (нови корисници)**

1. корисници новчане социјалне помоћи, дечјег додатка или увећаног додатка за туђу негу и помоћ, на основу решења о утврђеном праву на НСП/д.додатак/увећани додатак за ТНП и последњег рачуна за струју/топлотну енергију/гас, без провере имовинског цензуса (примања и површина стамбене јединице).

2.  појединац, породица које живи у једној стамбеној јединици са једним мерним местом на коме се мери потрошња електричне енергије, односно природног гаса, које троши максималну количину електричне енергије или природног гаса у складу са Уредбом и чији остварен укупан месечни приход домаћинства износи:

1) за домаћинства са једним чланом до 22.570,98 динара;

2) за домаћинства са два члана до 35.773,68 динара;

3) за домаћинства са три члана до 48.976,38 динара;

4) за домаћинства са четири члана до 62.179,08 динара;

5) за домаћинства са пет чланова до 75.381,78 динара;

6) за домаћинства са шест чланова до 88.584,48 динара;

Остварени укупни месечни приход домаћинства усклађује се два пута годишње са индексом потрошачких цена у претходних шест месеци на основу података Републичког завода за статистику, и то: 1. априла и 1. октобра текуће године.

Усклађени износ утврђује министар надлежан за послове енергетике, актом који се објављује у "Службеном гласнику Републике Србије" и који се примењује на захтеве поднете од првог дана месеца који следи месецу у коме је овај акт ступио на снагу.

**Површина стамбене јединице као услов за остварење права**

Сеоско домаћинство може имати у својини једну стамбену јединицу и стиче статус енергетски угроженог купца без обзира на површину те стамбене јединице, док остала домаћинства стичу статус само под условом да једина стамбена јединица коју поседују не прелази максималну површину која одговара броју чланова домаћинства, а која је утврђена законом којим се уређује становање и одржавање зграда, увећане за 10 m² и то:

1) за једночлано домаћинство до 40 m²;

2) за двочлано домаћинство до 58 m²;

3) за трочлано домаћинство до 66 m²;

4) за четворочлано домаћинство до 74 m²;

5) за петочлано домаћинство до 87 m²;

6) за шесточлано и веће домаћинство до 96 m².

**II - Право на статус енергетски угроженог купца због здравственог стања**  
Домаћинство на основу здравственог стања стиче статус енергетски угроженог купца, ако члан домаћинства користи медицинске апарате или уређаје неопходне за одржавање здравља, за чији рад је потребно напајање из електродистрибутивне мреже и коме обуставом испоруке електричне енергије може бити угрожен живот или здравље.На наведене кориснике се не примењују критеријуми за утврђивање права у смислу имовинског и стамбеног цензуса, већ је потребна само лекарска документација.

**III - Право на умањење рачуна за струју за 1000 динара у току грејне сезоне (октобар-април) пензионерима са најнижим примањима**

Домаћинство корисника права на пензију до и у висини износа од 24.987,67 динара (износ актуелан од пензије за јануар 2024. године), који има пребивалиште на територији Републике Србије и који има уговор, односно рачун о снабдевању електричном енергијом на своје име, односно који је код снабдевача евидентиран као крајњи купац електричном енергијом, стиче статус енергетски угроженог купца на основу решења органа јединице локалне самоуправе, a по основу акта надлежног органа о праву на пензију и уговора о снабдевању, односно рачуна за електричну енергију евидентираног код снабдевача на своје име.

Надлежни орган који води матичну евиденцију о корисницима права из пензијског и инвалидског осигурања дужан је да, по службеној дужности, у поступку покренутом по захтеву странке, односно по службеној дужности, а на захтев органа јединице локалне самоуправе, том органу достави податке о кориснику пензије чији износ пензије, односно укупни износ пензија не прелази износ из става 1. овог члана, и то: јединствени матични број грађана, односно евиденцијски број странца, име и презиме и адресу пребивалишта.

Достављање података врши се једном месечно, почев од обраде пензија за октобар 2023. године.

Изузетно од става 2. овог члана, лица за која нису достављени подаци од стране органа који води матичну евиденцију о корисницима права из пензијског и инвалидског осигурања, могу поднети захтев органу јединице локалне самоуправе ради утврђивања статуса енергетски угроженог купца, под условима прописаним овом уредбом.

Снабдевачи који снабдевају домаћинства електричном енергијом дужни су да на захтев органа јединице локалне самоуправе доставе податке о идентификационом броју мерног места за електричну енергију (ЕД броју).

Захтев из става 4. овог члана садржи: јединствени матични број грађана, односно евиденцијски број странца, име и презиме и адресу пребивалишта за лице које је странка у поступку утврђивања испуњености услова за стицање статуса енергетски угроженог купца.

Подаци достављени на захтев органа јединице локалне самоуправе могу се користити само у сврху остваривања статуса енергетски угроженог купца из става 1. овог члана и чувају се до окончања поступка утврђивања испуњености услова за стицање статуса енергетски угроженог купца (ако нису испуњени услови за стицање статуса), односно до престанка статуса енергетски угроженог купца.

Лица чији се подаци о личности обрађују, остварују права у складу са законом којим се уређује заштита података о личности.

На стицање статуса енергетски угроженог купца из става 1. овог члана не примењују се услови из чл. 4. и 5. ове уредбе (од значаја за остварење права нису примања по члану породице, ни површина стамбеног простора).

**IV - Обнова статуса Енергетски угроженог купца (стари корисници)**

Уколико није дошло до промене података на основу којих је донето решење о стицању статуса енергетски угроженог купца, што се констатује узимањем изјаве на записник под кривичном и материјалном одговорношћу пред органом јединице локалне самоуправе, није потребно прилагати доказе који су већ раније приложени, изузев доказа о укупним месечним примањима и приходима домаћинства.

**Потребна документација:**

- Последњи рачун за електричну енергију односно природни гас (сви подносиоци)

- Докази о примањима и правном основу коришћења непокретности (подносиоци који нису корисници НСП, увећани додатак за ТНП или ДД)

- Одговарајућа медицинска документација за члана домаћинства потврда од изабраног лекара да користи електро-медицинску опрему неопходну за одржавање здравља, за чији рад је неопходно напајање из електро дистрибутивне мреже (само подносиоци који имају угроженог члана домаћинства)

**Трајање права:**

1. код корисника НСП и дечјег додатка трајање статуса ЕУК, везује се за трајање основног права на чијем темељу је исто признато (најкасније до када важи решење за НСП, дечији додатак)

2. код осталих корисника, право се утврђује за календарску годину, дакле у текућој години, најкасније до 31.12.

3. Изузетно, право на статус енергетски угроженог купца гаса везује се за грејну сезону, од 01. октобра-31. марта.

**Право на жалбу**

На решење Општинске управе, корисник има право на жалбу Општинском већу у року од 15 дана од пријема решења